HTS Drostdy reik na Robotika | AWSUM School News }
Home›Regional News›Western Cape›Breede Valley›HTS Drostdy reik na Robotika
Drie van HTS Drostdy se onderrigpersoneel het op Saterdag, 25 Mei 2019 die Pedagogiese en Praktiese assesseringskursus met die fokus op Robotika by Protea Hights Academy bygewoon. Hierdie opleidingsgeleentheid is deur die Wes-Kaapse Onderwys Departement geïnisieer.
Die personeel was Christine Meiring (Tegniese Wetenskappe), Ineke Meyer (Informasie Tegnologie) en Lizette Venter (Fisiese Wetenskappe). Daar is van die kursusgangers verwag om in ‘n gegewe tyd ten volle funksionerende robotte te bou deur gebruik te maak van wiskundige wette en beginsels.
Daarna moes die spanne die robotte programmeer om hul in staat te stel om sekere komplekse take te verrig. Volgens die aanbieder van die kursus, dr. Patricia Gouws van UNISA wat al jare lank spesialiseer in Robotika, is dit bewys dat kinders wat prakties robotte bou hul wiskundige en wetenskaplike insig versterk en dat dit ook help met logiese denke en probleemoplossing. Dit moedig spanwerk aan, aangesien daar op die spesialiseringsfokus van elke spanlid staatgemaak word.
Hierdie kursus het weer bevestig dat skole Robotika ernstig as deel van hul kurrikula moet oorweeg met die oog op die toekoms. By HTS Drostdy op Worcester, is reeds besluit om Robotika in te sluit as deel van die skool se Sentrum vir Innovasie in 2020.
Leerders vanaf graad 8 sal as deel van die loodsprogram toegang hê tot die uitdagings wat die bou van robotte betref. Wat Drostdy uniek maak, is dat die skool voorsiening maak vir die vervaardiging, bou en programmering van die robotte. Dit beteken dat dié skool, wat die topposisie in die Wes-Kaap beklee van al die skole wat tegniese vakke aanbied, die uitsonderlike geleentheid bied aan leerders om met ‘n voorsprong ná skool hulself verder in dié gesogte veld te bekwaam.
Gespesialiseerde vakke wat ook by Drostdy aangebied word en wat hand aan hand met Robotika gaan, sluit Ingenieursgrafieka en Ontwerp, asook Elektronika in.
Volgens die skoolhoof, mnr. Arthur Underhay, is die gebruik van tegnologiese hulpmiddels, soos geprogrammeerde robotte in vervaardiging, onontbeerlik deel van die toekoms. Daarom moet hierdie veld deel vorm van die jeug se skoolopleiding.
‘n Unieke loopbaanuitstalling vind vanaf 19 tot 21 September by die skool plaas wat saamval met ‘n provinsiale vaardigheidskompetisie op 21 September 2019 (ook by die skool) met die oog op die nasionale en internasionale vaardigheidskompetisies. Die kompetisie sluit areas soos Siviel (Houtbewerking en Konstruksie), Elektronika, Sweis en Metaal, Ontwerp, Gasvryheid en Robotika in.
Drostdy het in aanloop tot die instelling van Robotika as deel van die kurrikulum vir professor Marietjie Havenga van PUKKE genooi om met die implementering van die gespesialiseerde veld leiding te neem. Professor Havenga sal in die derde kwartaal van 2019 die tegniese- en rekenaarsentrums van die skool besoek om aanbevelings te maak.
Besighede of persone wat betrokke wil raak by die inisiatief of aan die provinsiale vaardigheidskompetisie wil deelneem, kan Annamarie Underhay by HTS Drostdy kontak by 023 342 2320.
By Laerskool Witpoort presteer leerlinge op vele ...
Kimberley Boys’ High School celebrate their 2019 ...
HS Waterkloof robotika vaar uitstekend tydens Nasionale kompetisie
Hoërskool Eben Dönges leer meer oor robotika
Hoërskool Waterkloof robotikaspan deur na SA’s
Thank a teacher with #celebrateyourteacher week
Laerskool Olifantsvallei atlete oppad na Tweekamp byeenkoms
Laerskool Hugo Rust Boland Atletiek span 2019